**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.04.2023, ora 08.00 – 07.04.2023, ora 08.00**

***I.*** *SITUAŢIA HIDROMETEOROLOGICĂ*

1. Situaţia şi prognoza hidro pe râurile interioare şi Dunăre din 02.04.2023, ora 07.00

RÂURI

Institutul Naţional de Hidrologie și Gospodărire a Apelor (I.N.H.G.A.) a emis în data de 06.04.2023, la ora 11:00, atenţionarea hidrologică nr. 34-COD GALBEN, valabilă în intervalul 06.04.2023, ora 12:00-07.04.2023, ora 12:00, vizând menţinerea nivelurilor peste COTELE DE ATENŢIE ca urmare a propagării viiturilor formate anterior în amonte pe râurile din bazinele hidrografice: Bega Veche – bazin superior, Timiş – sector aval S.H. Şag, Bârzava – sector aval S.H. Gătaia, Moraviţa – curs inferior (judeţul Timiş). Se ridică începând cu data de 06.04.2023, ora 12:00, avertizarea hidrologică din celelalte bazine hidrografice avertizate anterior.

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: TIMIŞ (1 prefectură) – COD GALBEN.*

Debitele au fost în general în scădere, exceptând cursurile mijlocii şi inferioare ale Mureşului şi Bârladului şi cursurile inferioare ale râurilor: Someş, Bega, Timiş, Jiu, Vedea, Ialomița, Putna, Râmnicu Sărat şi Buzău, unde au fost în creștere prin propagare.

Pe râurile din bazinele hidrografice: Moldova, Bistrița, Trotuş, pe cursul Siretului, pe cursul superior al Bârladului, bazinele inferioare ale Argeşului şi Ialomiței, pe Prut (exceptând cursul superior şi mijlociu) şi pe râurile din Dobrogea debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste mediile multianuale lunare) pe râurile din bazinele hidrografice: Someş, Crasna, Barcău, Crișuri, Mureș, Bega, Timiş, Bârzava, Caraş, Nera, Cerna, Jiu, Vedea, bazinul mijlociu și inferior al Oltului, bazinele superioare și mijlocii ale Argeșului şi Ialomiței, cursul superior al Buzăului şi pe cursul superior şi mijlociu al Bistriţei și mai mici (sub 30%) pe râurile din bazinele hidrografice: Tazlău, Bârlad, Jijia.

În interval s-a situat la COTA DE ATENȚIE râul Crasna la stația hidrometrică Domăneşti (400)-jud. SM.

Se situează peste:

-COTA DE INUNDAȚIE râul Bârzava la stația hidrometrică Partoș (200+6)-jud. TM;

-COTELE DE ATENŢIE râurile la stațiile hidrometrice: Timiș-Grăniceri (600+86)-jud. TM și Moravița-Moravița (250+32)-jud. TM.

Formațiunile de gheață (gheață la maluri) prezente în bazinul superior al Bistriței s-au menținut fără modificări importante.

Debitele vor fiîn general în scădere, exceptând cursul mijlociu şi inferior al Mureşului şi cursurile inferioare ale Someşului şi Bârladului, unde vor fi în creştere prin propagare.

Pe râurile din bazinele hidrografice: Moldova, Bistrița, Trotuș, bazinul superior şi mijlociu al Bârladului, pe cursul Siretului şi pe râurile din Dobrogea debitele vor fi relativ staționare.

Formațiunile de gheață (gheață la maluri) existente în bazinul superior al râului Bistrița vor fi în extindere și intensificare.

Se vor menține peste COTELE DE ATENȚIE cursurile inferioare ale Timișului, Bârzavei și Moraviței, ca urmare a propagării viiturilor formate anterior.

DUNĂRE

Debitul la intrarea în ţară (secţiunea Baziaş) în intervalul 06-07.04.2023 a fost în creștere, având valoarea de 7300 m3/s, sub media multianuală a lunii aprilie (7900 m3/s).

În aval de Porțile de Fier debitele au fost în creștere.

Debitul la intrarea în ţară (secţiunea Baziaş) va fi în creștere (7500 m3/s).

În aval de Porțile de Fier debitele vor fi în creștere.

ALIMENTĂRI CU APĂ

A.B.A. Argeș-Vedea

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 54 mc/s;

-r. Dâmbovița: ac. Văcărești: 10 mc/s;

-CA2: 0 mc/s;

-Der. Mircea Vodă: 1.2 mc/s.

A.B.A. Prut-Bârlad

Județul Botoșani:

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

Județul Iași:

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Județul Vaslui:

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

2. Situaţia meteorologică în intervalul 06.04.2023, ora 09.00 –07.04.2023, ora 06.00

Administraţia Naţională de Meteorologie (A.N.M.) a emis în data de 06.04.2023, la ora 10:00, avertizarea meteorologică nr. 38, astfel:

-COD GALBEN în intervalul 06.04.2023, ora 10:00-07.04.2023, ora 12:00, vizând ninsori, strat de zăpadă, intensificări ale vântului și polei: „în nordul și centrul Moldovei, în Maramureș, Transilvania și în nordul Crișanei, precum și în zona de munte vor predomina ninsorile și se va depune strat de zăpadă. Temporar vântul va avea intensificări pe parcursul zilei de joi (06 aprilie), cu viteze de 40...60 km/h, viscolind temporar ninsoarea. Pe arii restrânse se vor acumula 10...15 l/mp. În nord-estul Moldovei și izolat în rest se va depune polei. Intensificări ale vântului se vor semnala temporar și în sudul Olteniei.”

-COD PORTOCALIU în intervalul 06.04.2023, orele 10:00-22:00, vizând ninsori viscolite și strat consistent de zăpadă: „în județele Botoșani, Suceava, Neamț, Iași și zona de munte a județelor Maramureș, Bistrița-Năsăud și Mureș va continua să ningă viscolit, vizibilitatea va fi redusă și se va depune strat nou de zăpadă consistent. Vântul va avea intensificări cu viteze de 55...65 km/h. Local se vor acumula peste 20 l/mp.”

Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către prefecturile judeţelor: ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, PRAHOVA, SATU MARE, SĂLAJ, SIBIU, TIMIŞ, VASLUI, VÂLCEA şi VRANCEA* (26 de prefecturi)*-COD GALBEN;*

*-către prefecturile judeţelor: BISTRIŢA-NĂSĂUD, BOTOŞANI, IAŞI, MARAMUREŞ, MUREŞ, NEAMŢ şi SUCEAVA* (7 prefecturi)*-COD PORTOCALIU.*

În ţară valorile termice diurne, în creștere față de ziua precedentă în sud-vest, sud și est și în scădere în celelalte zone, au caracterizat în continuare o vreme deosebit de rece îndeosebi în vest, centru și nord, unde abaterea negativă față de norme a fost în general de 10...13 grade. Temperaturile maxime s-au încadrat între -2 grade la Dumbrăvița de Codru și 14 grade la Drăgășani. Cerul a fost mai mult noros. În Maramureș și la munte a nins, în nordul și centrul Moldovei, în Transilvania și în Crișana au predominat ninsorile, în sudul Moldovei și pe alocuri în Muntenia au fost mai ales ploi, în Banat și Oltenia pe arii restrânse au fost precipitații mixte, iar în Dobrogea izolat a plouat. Pe raza județelor Botoșani, Iași, Neamț și Argeș au fost consemnate depuneri de polei. Vântul a avut intensificări îndeosebi în sud-vestul și nord-estul teritoriului, cu viteze în general de 55...65 km/h, dar și pe crestele montane, unde rafalele au depășit 70 km/h. În județele din nordul Moldovei și la munte, pe parcursul zilei ninsorile au fost viscolite și vizibilitatea redusă. Este strat de zăpadă la munte, unde la ora 21 măsura, pe platformele stațiilor meteorologice*,* până la 270 cm în Munții Făgăraș, în nordul și centrul Moldovei (până la 55 cm), în Maramureș (până la 5 cm), pe alocuri în Transilvania (până la 12 cm) și izolat în Crișana (până la 4 cm). La ora 6 temperatura aerului avea valori cuprinse între -4 grade la

Joseni și 8 grade la Sulina și Sfântu Gheorghe-Deltă.

Observație: în intervalul de diagnoză au fost în vigoare 2 atenționări cod galben pentru fenomene meteorologice periculoase imediate emise de către SRPV Craiova.

La Bucureşti vremea s-a menținut mai rece decât în mod obișnuit pentru prima decadă a lunii aprilie. Cerul a fost mai mult noros, iar vântul a suflat slab și moderat. Temperatura maximă, ușor mai ridicată decât în ziua precedentă, a fost de 13 grade la toate stațiile meteorologice, iar la 6 se înregistrau 1 grad la Afumați și Băneasa și 3 grade la Filaret.

3. Prognoza meteorologică în intervalul 07.04.2023, ora 09.00–08.04.2023, ora 9.00

În ţară vremea se va menține deosebit de rece în cea mai mare parte a teritoriului. Cerul va avea înnorări și se vor semnala precipitații slabe - ninsori la munte, mixte în nord-vest și centru și predominant ploi în vest și pe arii restrânse în rest. Noaptea aria precipitațiilor va fi în restrângere, iar în regiunile sudice și sud-estice cerul va deveni variabil. Vântul va

sufla slab și moderat, cu unele intensificări în sud-vest. Temperaturile maxime se vor încadra în general între 3 și 12 grade, iar cele minime vor fi cuprinse între -3 și 5 grade. Noaptea pe arii restrânse se va semnala ceață, în Moldova asociată cu burniță care depune polei.

La Bucureşti vremea se va menține rece pentru această perioadă, astfel încât temperatura maximă se va situa în jurul valorii de 10 grade, iar cea minimă va fi de 0...3 grade. Cerul va fi temporar noros, iar vântul va sufla slab până la moderat.

4. Buletin nivometeorologic pentru perioada 06.04.2023, ora 21-07.04.2023, ora 21:

Evoluția vremii în intervalul 05-06.04.2023

Vremea a fost în general închisă și rece. Cerul a fost mai mult noros și local în Carpații Meridionali și Occidentali s-au semnalat ninsori, în general slabe cantitativ, iar în Carpații Orientali a nins pe arii extinse, iar local cantitățile au depășit 10-15 l/mp. Vântul a suflat slab și moderat, cu intensificări în zonele înalte ce au depășit temporar 75-85 km/h pe crestele Carpaților Orientali și Meridionali, viscolind ninsoarea sau spulberând zăpada. Local s-a semnalat ceață asociată și cu depunere de chiciură în zonele înalte. Stratul de zăpadă a crescut mai consistent în Carpații Orientali, cu până a 17 cm la Ceahlău-Toaca, iar în rest nu a prezentat variații semnificative, crescând în unele locuri cu până la 7 cm, sau scăzând în altele cu până la 7 cm. În Munții Făgăraș au fost observate mai multe curgeri și avalanșe de dimensiuni mici și medii, pornite de la altitudini diferite, pe pante cu expoziții diferite.

În data de 06.04.2023, la ora 15:00, stratul de zăpadă de pe platformele stațiilor meteorologice măsura:

Carpaţii Meridionali: 266 cm la Bâlea-Lac, 169 cm la Vf. Omu, 132 cm la Vf. Țarcu, 47 cm la Păltiniș, 30 cm la Predeal, 28 cm la Sinaia, 24 cm la Parâng, 22 cm la Cuntu, 20 cm la Fundata;

Carpaţii Orientali: 200 cm la Vf. Călimani, 102 cm la Ceahlău-Toaca, 88 cm la Vf. Iezer, 68 cm la Vf. Lăcăuți, 52 cm la Bucin, 19 cm la Penteleu;

Carpaţii Occidentali: 21 cm la Băișoara, 19 cm la Vf. Vlădeasa, 11 cm Semenic, 6 cm la Roșia Montană, 3 cm la Stâna de Vale.

Prognoza vremii în intervalul 06.04.2023, ora 21:00-07.04.2023, ora 21:00:

Vremea se va menține rece. Cerul va fi mai mult noros. Pe arii relativ extinse va mai ninge, moderat în prima parte a intervalului în masivele nordice și în general slab în rest. Vântul va sufla slab și moderat, cu intensificări temporare de 55-65 km/h în prima parte a intervalului în zonele înalte, viscolind trecător zăpada pe creste, apoi va scădea treptat în intensitate. Local se va semnala ceață, asociată și cu depunere de chiciură în zonele înalte.

Temperaturi prognozate în intervalul 06.04.2023, ora 21:00-07.04.2023, ora 21:00:

Peste 1800 m: temperaturi minime: -13...-8 grade;

temperaturi maxime: -9...-4 grade;

Sub 1800 m: temperaturi minime: -9....-4 grade;

temperaturi maxime: -4...2 grade.

Vânt la peste 2000 m: din sector predominant sud-estic în Carpații Orientali și nord-vestic, apoi vestic în Occidentali și Meridionali, cu viteze temporare de 55-65 km/h în prima parte a intervalului, apoi în diminuare treptată;

Altitudinea izotermei de 0 grade: în general între 400 și 800 m, cu valori în coborâre ușoară în cursul nopții, apoi în creștere ușoară în partea a doua a intervalului.

Evoluția stratului de zăpadă și a riscului de avalanșă

Munții Făgăraș RISC MARE (4)

La peste 1800 m stratul depus prin acumulare în ultima săptămână este consistent și depășește pe alocuri 50-60 cm mai ales pe versanții nordici, fiind depus peste stratul mai vechi și înghețat odată cu scăderea accentuată a temperaturilor. În profunzime sunt straturi vechi, în general stabilizate. În apropierea crestelor se întâlnesc cornișe, iar pe văi și în zonele adăpostite depozite însemnate de zăpadă. Datorită greutății zăpezii recente, pe pantele suficient de înclinate aceasta va putea aluneca în mod spontan peste stratul vechi și compactat, ducând la declanșarea unor avalanșe de dimensiuni medii și izolat mari, riscul

declanșării fiind amplificat la supraîncărcări oricât de slabe. În cazuri izolate se pot angrena și straturi mai vechi în avalanșe, iar acestea pot coborî și la altitudini sub 1800 m.

Sub 1800 m stratul de zăpadă a crescut de asemenea semnificativ, depășind local 30 cm, fiind format din zăpadă grea, depusă peste stratul vechi, care a înghețat. Pe pantele mai înclinate stratul recent depus și greu va putea aluneca peste zăpada mai veche, ducând la declanșarea de avalanșe mici și medii, riscul fiind amplificat la supraîncărcări.

Munții Bucegi RISC MARE (4)

La peste 1800 m stratul de zăpadă recent depus este consistent și depășește în unele locuri 40-50 cm, o cantitate însemnată de zăpadă fiind de asemenea depusă pe văi de vântul puternic. Acest strat este depus peste vechiul strat de zăpadă, care este înghețat. În profunzime stratul de zăpadă este stabilizat, cu multiple cruste de gheață. În zona crestelor sunt cornișe, iar în zonele adăpostite acumulări însemnate. Pe pantele suficient de înclinate stratul recent depus poate aluneca spontan peste vechiul strat înghețat, ducând la declanșarea unor avalanșe de dimensiuni medii și chiar mari, riscul fiind amplificat chiar și la supraîncărcări slabe ale stratului.

La altitudini mai mici de 1800 m stratul de zăpadă a crescut semnificativ, depășind local 25-30 cm, fiind depus peste stratul vechi și înghețat de mici dimensiuni. Vor fi condiţii pentru declanșarea unor avalanșe de dimensiuni mici și izolat medii, mai ales la altitudini de peste 1600 m, riscul fiind amplificat la supraîncărcări.

Munții Parâng - Șureanu RISC MARE (4)

La peste 1800 metri ninsorile consistente din ultima săptămână au acumulat local mai mult de 40-50 cm de zăpadă. În profunzime stratul vechi este compact, cu cruste de gheață în interior. În zonele adăpostite sunt depozite mai însemnate de zăpadă, iar în zona crestelor se întâlnesc cornișe. Pe pantele suficient de înclinate stratul de zăpadă recent depus din partea superioară va putea aluneca peste cel vechi și compact, ducând la declanșarea spontană a unor avalanșe de dimensiuni medii și izolat mari, riscul fiind amplificat la supraîncărcări oricât de slabe. În apropierea crestelor va exista riscul ruperii cornișelor.

La altitudini mai mici de 1800 metri s-au înregistrat de asemenea ninsori importante în ultima săptămână, care s-au depus peste sol sau peste zăpada mai veche și întărită din zonele mai înalte. Zăpada depusă a fost grea și ușor umezită, dar a înghețat și s-a consolidat ușor pe fondul scăderii temperaturilor. Pe pantele mai înclinate vor fi condiţii pentru declanșarea unor curgeri sau avalanșe de dimensiuni mici și izolat medii la peste 1600 m, atât spontan, cât mai ales la supraîncărcări.

Munții Țarcu - Godeanu RISC ÎNSEMNAT (3)

La peste 1800 m în partea superioară s-au acumulat local 15-20 cm de zăpadă în ultimele zile peste stratul mai vechi, care a înghețat pe fondul răcirii vremii. Spre bază straturile vechi sunt stabilizate în mare parte, cu cruste de gheață în interior. În zona crestelor sunt cornișe, iar pe văi și în zonele adăpostite se mențin depozitele mai însemnate de zăpadă. Pe pantele suficient de înclinate se pot declanșa spontan avalanșe de dimensiuni medii prin alunecarea zăpezii recent depuse peste stratul vechi și compact, riscul declanșării fiind amplificat la supraîncărcări.

La altitudini mai mici de 1800 m se întâlnește un strat de zăpadă recent depus, local consistent, format din zăpadă grea, depusă peste stratul vechi, care a înghețat odată cu răcirea vremii. În special între 1600 și 1800 m, unde zăpada este mai mare, se pot declanșa avalanșe de dimensiuni mici și izolat medii, riscul declanșării acestora fiind amplificat la supraîncărcări.

Munții Rodnei RISC MARE (4)

La peste 1800 m altitudine stratul de zăpadă depus în ultimele zile este consistent și depășește local 30-40 cm și s-a depus peste zăpada mai veche și înghețată odată cu scăderea temperaturilor. În profunzime sunt zone cu rezistență scăzută, intercalate cu cruste de gheață. Pe văi și în zonele adăpostite se mențin depozitele însemnate de zăpadă, ce pot depăși pe alocuri 2 m, iar în zona crestelor se întâlnesc cornișe. Pe pantele suficient de înclinate și pe văile unde sunt depozite însemnate de zăpadă straturile superioare de zăpadă recentă pot aluneca în mod spontan peste cele vechi și mai compacte, ducând la declanșarea de avalanșe de dimensiuni medii și izolat mari, riscul fiind amplificat chiar și la supraîncărcări slabe.

La altitudini mai mici de 1800 m stratul vechi de zăpadă a înghețat și s-a mai stabilizat, iar peste acesta s-a depus un strat recent de zăpadă, local consistent, care va mai crește ușor în următorul interval. Pe pantele suficient de înclinate se pot produce spontan avalanșe de dimensiuni medii și mici prin alunecarea stratului recent depus peste cel vechi și înghețat, riscul declanșării acestora fiind amplificat la supraîncărcări.

Munții Călimani – Bistriței - Ceahlău RISC MARE (4)

La peste 1800 metri, în partea superioară se întâlnește un strat consistent de zăpadă recentă, ce depășește local 40-50 cm, depus în ultimele zile peste stratul vechi, înghețat în partea superioară în urma scăderii temperaturii. În zona crestelor se întâlnesc plăci de vânt, iar pe văi și în zonele adăpostite depozite mai însemnate de zăpadă. Ninsorile au fost mai însemnate la început în masivele Călimani și Bistriței, dar în cursul ultimei zile și în Ceahlău. În intervalul următor va mai continua să ningă în general slab și moderat, iar stratul va mai crește cu câțiva centimetri. În aceste condiții stratul de la suprafață, recent depus și cu rezistență scăzută, va putea aluneca cu ușurință, pe pantele suficient de înclinate, peste stratul vechi și întărit, ducând la declanșarea spontană de avalanșe de dimensiuni medii și izolat mari, riscul declanșării avalanșelor fiind amplificat chiar și la supraîncărcări slabe.

Și la altitudini mai mici de 1800 de metri s-a depus de asemenea un strat consistent de zăpadă, ce depășește local 30-40 cm, iar în unele zone adăpostite sunt acumulări însemnate de zăpadă. Dedesubt stratul vechi a înghețat odată cu scăderea temperaturilor. Pe pantele suficient de înclinate stratul recent depus și cu rezistență redusă va putea aluneca peste cel vechi și înghețat, atât spontan, cât mai ales la suprasarcini, ducând la declanșarea unor avalanșe de dimensiuni medii.

Munții Vlădeasa – Muntele Mare RISC MODERAT (2)

Ninsorile din ultimele zile au depus un nou strat de zăpadă, ce depășește local 10-20 cm, peste care se va mai depune un strat relativ scăzut de zăpadă. Pe pantele suficient de înclinate stratul superior recent depus poate aluneca peste cel întărit aflat dedesubt, ducând la declanșarea unor curgeri superficiale sau a unor avalanșe de dimensiuni mici sau medii, riscul fiind amplificat la supraîncărcări.

|  |  |  |
| --- | --- | --- |
| *Masive:* | *PESTE 1800 m* | *SUB 1800 m* |
| MUNȚII FĂGĂRAȘ | RISC MARE (4) | RISC ÎNSEMNAT (3) |
| MUNȚII BUCEGI | RISC MARE (4) | RISC MODERAT (2) |
| MUNȚII PARÂNG - ȘUREANU | RISC MARE (4) | RISC MODERAT (2) |
| MUNȚII ȚARCU - GODEANU | RISC ÎNSEMNAT (3) | RISC MODERAT (2) |
| MUNȚII RODNEI | RISC MARE (4) | RISC ÎNSEMNAT (3) |
| MUNȚII CĂLIMANI – BISTRIȚEI - CEAHLĂU | RISC MARE (4) | RISC ÎNSEMNAT (3) |
| MUNȚII VLĂDEASA – MUNTELE MARE | RISC MODERAT (2) | RISC MODERAT (2) |

RISC FOARTE MARE ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

RISC MARE ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

RISC ÎNSEMNAT ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

RISC MODERAT AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

RISC REDUS ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

*II. CALITATEA APELOR*

Nu au fost semnalate evenimente deosebite.

*III. CALITATEA MEDIULUI*

1. În domeniul aerului

Agenţia Naţională pentru Protecţia Mediului informează că din rezultatele analizelor efectuate în data de 05.04.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. În domeniul solului şi vegetaţiei

A.P.M. Prahova informează că în data de 05.04.2023, în jurul orei 15:00, s-a produs o poluare a 7 mp de sol cu țiței în zona Claviatura Măgurele în urma coroziunii conductei de transport Gura Vitioarei-Boldești aparținând Conpet. Măsuri: echipa de intervenție s-a deplasat la fața locului pentru repararea conductei și vidanjarea fluidului scurs, urmând ca lucrările de ecologizare să fie efectuate de o societate specializată.

3. În domeniul supravegherii radioactivităţii mediului

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. În municipiul Bucureşti

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE